Diari Oficial de la Generalitat Valenciana


Sumari del DOGV 3460, del 24-03-1999 (1999/2493)

RESOLUCIÓ d'11 de març de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Benestar Social i la Mancomunitat de l'Horta Sud, per a la gestió del centre ocupacional situat a Aldaia, carrer de Sor Àngela de la Creu núm. 2.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3460

Data del DOGV
:   24-03-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/2493


Data del document
:   11-03-1999

Organisme emissor
:   Conselleria de Presidència

Tipus de document
:   Resolució

Descriptors 

:   * Aldaia
    * cooperació administrativa
    * administració local
    * lluita contra l'atur

RESOLUCIÓ d'11 de març de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Benestar Social i la Mancomunitat de l'Horta Sud, per a la gestió del centre ocupacional situat a Aldaia, carrer de Sor Àngela de la Creu núm. 2. [1999/X2493]
  
Subscrit, després de la tramitació prèvia reglamentària, entre la Conselleria de Benestar Social i la Mancomunitat de l'Horta Sud, el dia 15 de desembre de 1998, un Conveni de col·laboració per a la gestió del centre ocupacional situat a Aldaia, carrer de Sor Àngela de la Creu núm. 2, i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0200/99, i que figura com a annex d'aquesta resolució.
  
València, 11 de març de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre la Conselleria de Benestar Social i la Mancomunitat de l'Horta Sud, per a la gestió del centre ocupacional situat a Aldaia, carrer de Sor Àngela de la Creu núm. 2.
  
A la ciutat de València, 15 de desembre de 1998
  
Reunits
  
D'una banda, la consellera de Benestar Social, Marcela Miró Pérez, en virtut de la competència atribuïda per l'article 2 del Decret 37/97, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i amb les funcions que li corresponen per l'article 35 de la Llei 5/83, de 30 de desembre, de Govern Valencià, autoritzada pel Plenari del Consell per a aquest acte en la sessió del dia 30 de novembre de 1998, i amb l'aprovació prèvia en aquest acte del ple del Consell del text del conveni d'acord amb allò indicat en l'apartat 4 de l'article 2.2 del Decret 20/93.
  
De l'altra, el president de la Mancomunitat Intermunicipal de l'Horta Sud, Adrià Hernández García, assistit pel secretari, senyor Tomás Conesa Llansola, en virtut del que disposa el Reial Decret 1.174/89, de 18 de setembre (BOE núm. 233, de 29 de setembre).
  
El president actua en execució de l'acord del Plenari de la Mancomunitat del dia 19 d'octubre de 1998, i en virtut de les atribucions que li confereixen els estatuts de la citada Mancomunitat aprovats el dia 26 de març de 1982, de conformitat amb allò indicat en l'article 44 de la Llei 7/85, de 2 d'abril, de Bases de Règim Local.
  
Les parts es reconeixen capacitat legal suficient per a obligar-se, compareixen en la representació que respectivament exerceixen i
  
Exposen
  
Que la Conselleria de Benestar Social de la Generalitat Valenciana té un edifici destinat a centre ocupacional, situat a Aldaia, carrer de Sor Àngela de la Creu núm. 2, titularitat de la Generalitat Valenciana.
  
Que la Conselleria de Benestar Social de la Generalitat Valenciana té, entre els seus objectius prioritaris, la protecció i l'ajuda dels sectors que requereixen una especial assistència i atenció. Per això, es tendeix a establir els mitjans idonis i necessaris que coadjuven a aconseguir una adequada integració social.
  
Un d'aquests sectors que necessiten una especial atenció és el que fa referència a la política de previsió, de tractament, de rehabilitació i d'integració de les persones discapacitades, obligació que pertoca als poders públics en virtut del que estableix l'article 49 de la Constitució espanyola, i per a la qual la Generalitat Valenciana té la titularitat competencial perquè així ho estableixen els articles 31.24 i 31.27 de l'Estatut d'Autonomia de la Comunitat Valenciana, Llei Orgànica 5/82, d'1 de juliol.
  
Per tal d'aconseguir l'èxit dels objectius indicats, és convenient acudir a la col·laboració interadministrativa prevista en els articles 55 i següents de la Llei 7/85, de 2 d'abril, de Bases de Règim Local, i acomplir així el manament constitucional de coordinació en l'actuació.
  
La Mancomunitat de l'Horta Sud, en aquest ànim de cooperació interadministrativa, i per l'interés que hi ha en l'entitat per a l'atenció dels problemes socials de les persones discapacitades a la zona, està disposat a assumir la gestió de l'esmentat centre ocupacional.
  
Per tot això, les parts que signen estableixen aquest conveni de col·laboració d'acord amb les següents
  
Clàusules
  
Primera
  
L'objectiu d'aquest conveni és:
  
Autoritzar l'ocupació del centre ocupacional ubicat al carrer de Sor Àngela de la Creu, núm. 2, a la Mancomunitat de l'Horta Sud, amb l'informe previ de la Conselleria d'Economia i Hisenda, d'acord amb l'article 73 de la Llei 3/86, de 24 d'octubre, de Patrimoni de la Generalitat Valenciana.
  
La duració d'aquest acord s'estableix en 5 anys. Una vegada transcorregut aquest temps, l'acord es prorrogarà si no hi ha denúncia de les parts, per períodes de 5 anys, fins a un període màxim de 50 anys. L'inici de l'ocupació es produirà des de la data de la signatura d'aquest conveni.
  
Encomanar la gestió del centre ocupacional a la Mancomunitat de l'Horta Sud, a l'empara de l'article 15 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Segona
  
La Mancomunitat de l'Horta Sud assumeix la gestió del citat centre en els termes que s'especifiquen en aquest conveni, i en el marc establit pel Decret 40/90, de la Generalitat Valenciana, i en l'Ordre de 9 d'abril de 1990, de la Conselleria de Treball i Afers Socials, de Registre, Autorització i Acreditació. La capacitat del centre ocupacional s'estableix en 80 places.
  
El preu plaça/dia per al centre ocupacional és de 3.488 pessetes, i romandrà obert 73 dies (de setembre a desembre).
  
Les places no ocupades meritaran en concepte de reserva el 80% del preu establit en el paràgraf anterior, sempre que el fet que les citades places no siguen ocupades siga imputable a la Generalitat Valenciana.
  
Tercera
  
Sobre això, i tal com s'assenyala l'annex V de l'Ordre de 9 d'abril de 1990, de la Conselleria de Treball i Afers Socials, de Registre, Autorització i Acreditació dels Serveis Socials a la Comunitat Valenciana, la finalitat del centre és oferir serveis de teràpia ocupacional, proporcionar suport a l'autonomia personal i integració social i desenvolupar hàbits de convivència, d'acord amb les necessitats de les persones usuàries. Per tot això, caldrà prestar l'assistència mínima següent:
  
Tècniques de socialització.
  
Activitats ocupacionals prelaborals.
  
Formació laboral.
  
Formació d'hàbits d'autonomia.
  
Teràpia i rehabilitació.
  
Lleure i temps lliure.
  
Orientació laboral.
  
Serveis complementaris de transport i de menjador.
  
El centre ocupacional estarà atés pel personal que s'indica tot seguit:
  
1 director/a centre ocupacional,
  
1 auxiliar administratiu (mitja jornada),
  
2 titulats/ades superiors,
  
10 monitors/ores de taller, i
  
2 auxiliars ocupacionals.
  
Els serveis de menjar, de neteja i de manteniment poden ser concertats totalment o parcial, i hauran d'ajustar-se a la normativa de contractació administrativa de la Llei 13/95, de 18 de maig, de Contractes de les Administracions Públiques (article 1). Les persones beneficiàries podran col·laborar en la realització dels citats serveis, d'acord amb les seues possibilitats.
  
Les obligacions laborals quant al personal del centre correspon únicament a la Mancomunitat de l'Horta Sud o a l'entitat en què delegue, i la Conselleria de Benestar Social hi serà totalment aliena. No obstant això, la Direcció General de Serveis Socials podrà exigir a la Mancomunitat de l'Horta Sud tots els documents que necessite per tal de verificar el compliment de les obligacions imposades per la legislació laboral vigent (Resolució d'11 d'agost de 1997, de la Direcció General de Treball, per la qual es disposa el registre i la publicació del I Conveni Col·lectiu Laboral Autonòmic de Centres i Serveis d'Atenció a Persones Discapacitades de la Comunitat Valenciana).
  
Quarta
  
Correspon a la Conselleria de Benestar Social, mitjançant la Direcció General de Serveis Social, determinar l'admissió de les persones usuàries, tot prioritzant-ne les que procedisquen d'Aldaia i de les poblacions limítrofes, amb l'atenció a les sol·licituds que provinguen de la comarca de l'Horta Sud en l'àmbit territorial de la Comunitat Valenciana. Quant a les estades, als trasllats, a les vacances i a les baixes, caldrà respectar-hi els drets fonamentals i les llibertats públiques de les persones beneficiàries ateses, i acomplir les instruccions de la Direcció Territorial de Benestar Social de València i la normativa vigent emesa per la Direcció General de Serveis Socials.
  
Cinquena
  
La Mancomunitat de l'Horta Sud es compromet a fer-se càrrec de tots els tributs inherents a l'immoble durant el temps que l'ocupe.
  
Sisena
  
Serà a càrrec de la Conselleria de Benestar Social la totalitat de l'equipament. Així mateix, la Conselleria de Benestar Social es compromet a substituir tot allò que es deteriore amb el pas del temps.
  
Serà a càrrec de la Mancomunitat de l'Horta Sud el manteniment i la conservació de l'immoble. De la mateixa manera, assumirà el pagament i el control de tots els consumibles necessaris per al correcte funcionament del centre (energia elèctrica, telèfon, aigua, etc.).
  
Setena
  
La Conselleria de Benestar Social, mitjançant la Direcció General de Serveis Socials, finançarà el manteniment del centre objecte del conveni d'acord amb els preus plaça/dia i les condicions estipulades en la clàusula segona, amb una despesa màxima de vint milions tres-centes setanta-cinc mil quatre-centes dinou pessetes (57.942.300 PTA), a càrrec de l'aplicació pressupostària 43.12.78.4855.707.29.44513, línia de subvenció 438/98.
  
Vuitena
  
La Conselleria de Benestar Social, mitjançant la Direcció General de Serveis Socials, pagarà l'import previst en el conveni per trimestres avançats, d'acord amb allò previst en l'article 32.2 de la Llei 15/1997, de 29 de desembre, de Pressupostos de la Generalitat Valenciana per a 1998. El lliurament corresponent al tercer trimestre es realitzarà amb la justificació prèvia de la despesa corresponent al tercer trimestre, amb la justificació prèvia de la despesa corresponent als trimestres segon i tercer.
  
La justificació de la despesa corresponent a cada trimestre es realitzarà durant el mes natural següent al que acabe, i consistirà en la presentació davant de la Direcció Territorial de Benestar Social de València de les nòmines mensuals de persones ateses corresponents en què caldrà detallar les places no ocupades, juntament amb un certificat d'execució de la despesa emesa per l'interventor o la interventora de Fons de la Mancomunitat.
  
Depenent de la justificació presentada, es procedirà a la regularització que hi pertoque en els lliuraments corresponents als trimestres tercer i quart.
  
Després de la justificació del quart trimestre, que s'haurà de fer durant el mes de gener de l'any vinent, es procedirà a la regularització final de les quantitats avançades.
  
Així mateix, l'entitat local està obligada a comunicar el cobrament dels imports pagats per la Conselleria de Benestar Social. Aquesta comunicació consistirà en un certificat expedit pel tresorer o per la tresorera i intervinguda per l'interventor o la interventora de Fons, que acredite l'ingrés en les arques de la corporació i que n'indique la data, la quantia i el concepte.
  
Novena
  
Per tal de vetlar pel compliment del que estipula aquest conveni i per la qualitat del servei prestat, es crea la Comissió de Seguiment formada per:
  
- El cap de la Secció de Discapacitats de la Direcció Territorial de Benestar Social de València, qui actuarà com a secretari de la Comissió.
  
- El cap de la Secció d'Afers Econòmics de la Direcció Territorial de Benestar Social de València.
  
- El director del centre ocupacional.
  
- Una persona membre del Servei de Discapacitats de la Direcció General de Serveis Socials.
  
- Una persona representant electa del personal del centre.
  
- Una persona representant de la Mancomunitat de l'Horta Sud.
  
Aquesta Comissió es reunirà, si més no, una vegada cada semestre i quan ho sol·licite alguna de les parts, i elevarà a la Conselleria de Benestar Social una proposta raonada de totes les modificacions derivades del seguiment d'aquest conveni que considere oportú introduir-hi, sempre que beneficien la qualitat dels serveis prestats i no repercutisquen en un increment de la quantitat consignada per la Conselleria de Benestar Social per a afrontar l'aplicació d'aquest conveni.
  
Aquesta Comissió estarà formalment constituïda sempre que hi concórreguen un mínim de tres persones i que estiguen representades les parts que signen. Per a la resta d'aspectes, el règim jurídic d'aquesta Comissió s'ajustarà al que disposen els articles 22 i següents de la Llei 30/1992, de Règim Jurídic de les Administracions Públiques i del Procediment Administratiu Comú.
  
Deu. Publicitat
  
En la publicitat i les activitats que la Mancomunitat de l'Horta Sud faça mitjançant qualsevol mitjà de comunicació social sobre les accions derivades de l'aplicació d'aquest conveni, s'hi farà constar expressament que aquestes es realitzen en virtut de la col·laboració convinguda entre la Conselleria de Benestar Social i la Mancomunitat de l'Horta Sud.
  
Onze. Inspecció
  
La Direcció General de Serveis Socials podrà exercir un seguiment periòdic mitjançant el contacte directe amb el centre i les persones usuàries ateses.
  
La Direcció General de Serveis Social haurà de ser consultada prèviament per tal de mostrar la conformitat en qualsevol alteració del servei com ara la racionalització, les millores de mètodes, els processos i la simplificació del treball i qualsevol altre que permeta el major i millor nivell de prestació d'aquell.
  
Dotze. Assistència tècnica
  
La Direcció General de Serveis Socials proporcionarà el suport tècnic necessari per al funcionament i la gestió de l'esmentat centre ocupacional.
  
Tretze
  
La duració d'aquest conveni s'estableix en 5 anys. Una vegada transcorregut aquest temps, es prorrogarà si no hi ha denúncia de les parts, per períodes de 5 anys, fins a un període màxim de 50 anys, llevat de les clàusules setena i vuitena, la vigència de les quals es limitarà al vigent exercici pressupostari amb la previsió de la modificació anual mitjançant protocol addicional, sempre que en l'exercici pressupostari corresponent hi haja crèdit adequat i suficient.
  
Una vegada acabada la vigència del conveni revertirà, de manera immediata, en la Conselleria de Benestar Social, l'edifici i l'equipament, cosa que s'ha de preveure amb l'antelació suficient perquè tot quede lliure i a disposició de la Conselleria de Benestar Social a la data d'acabament del conveni.
  
Catorze
  
L'import de la subvenció concedida en aquest conveni no podrà superar, en cap cas, aïlladament o en concurrència amb ajudes o subvencions d'unes altres administracions públiques, el cost de la subvenció que és l'objecte d'aquest conveni. L'incompliment d'aquesta condició implicarà la revisió de l'ajuda en la forma establida en l'article 47.9 del text refós de la Llei d'Hisenda Pública.
  
Quinze. Marc d'interpretació
  
Aquest conveni es regirà, per a allò que no s'hi preveu, per les ordres de la Conselleria de Benestar Social que regulen el sistema d'ajudes en matèria de serveis socials a la Comunitat Valenciana.
  
Setze
  
Si durant el primer any de vigència del conveni o en qualsevol exercici posterior no s'executara la prestació corresponent per l'altra part del conveni, l'administració podrà optar entre demanar el compliment d'allò convingut o resoldre el conveni. Donat cas que s'opte per la resolució del conveni, s'extingirà l'eficàcia del conveni, i les parts hauran de restituir-se recíprocament les prestacions que hagen rebut, llevat que això no és possible o que l'administració crega convenient el manteniment de les prestacions ja executades.
  
Disset. Jurisdicció
  
En cas de dubte o de conflicte que puga sorgir en la interpretació i l'aplicació d'aquest conveni, les parts acorden el sotmetiment als tribunals contenciosos administratius.
  
Divuit
  
La Conselleria de Benestar Social podrà resoldre unilateralment el conveni si hi ha incompliment greu, per part de l'entitat del conveni, de les obligacions que s'hi estableixen, amb la consegüent deixada sense efecte o la minoració de la subvenció que s'haja concedit i del pagament dels interessos de demora des del dia que va ser pagada, i sense perjudici de la sanció que pertoque en aquest cas. Tot això de conformitat amb allò previst en l'article 7 del Decret 20/93, de 8 de febrer, i l'article 47 de la Llei d'Hisenda Pública de la Generalitat Valenciana.
  
En aquestes condicions es formalitza aquest conveni que, aprovats pels qui hi intervenen amb la lectura prèvia, signen i s'estén per quadruplicat i a un sol efecte al lloc i en la data indicats més amunt.
  
La consellera de Benestar Social,
  
Marcela Miró Pérez
  
El president de la Mancomunitat de l'Horta Sud,
  
Adrià Hernández García
  
El secretari de la Mancomunitat de l'Horta Sud,